PINEDO BUSTAMANTE (EH Bildu, 2013-10-10):
Ai ama! Ni beste turno batean arituko naiz baina barkatuko didazue ez naiz hain abila gauza horietarako.
Gaurko honetan ekonomia ituna eta bere aplikazio praktikoaren inguruan, kupoa eta bere kalkuluaren inguruan Maneiro jaunak aurkeztutako mozioa dugu eztabaidagai.
Maneiro jaunak berriz ere ekartzen digu gai bat ez euskal herritarron kezka delako edota gure onurarako delako, baizik eta Estatuan bere alderdiak boto bila duen estrategian laguntzeko. Estrategia bat da, bai Maneiro jauna, baina ez herritarron ongizatea hobetzeko, baizik eta zure alderdiaren onura partikularrerako. Propaganda hutsa! Ez dugu inor harrituko mozioaren kontra bozkatuko dugula esaten badugu.
Ekonomia ituna tresna bat da, guk argi dugu. Gure herriaren berezko burujabetasun ekonomikoaren isla praktikoa modu batean. Urte guzti hauetan tresna baliagarria izan da gure herriaren garapen ekonomikorako eta garapen sozialerako. Baina hori da, tresna bat: Eskubide bat eta ez pribilegio bat.
Benetan, norbaitek sinestu dezake Estatu espainolak onartuko zuenik Hego Euskal Herriko lurraldeek pribilegio ekonomiko bat izatea? Benetan? Pribilegio bat da Estatuak bere kabuz egindako aurrekontuetako gastuen araberako zenbatekoa ordaintzea eta ez hemen egindako bilketaren araberako ordainketa egitea?
Daukagun sistema hau alde bakarreko arrisku sistema bat da. Hemen gutxiago biltzen bada Estatuari berdin zaio. Hego Euskal Herriko lurraldek % 8ko ekarpen indizea dute eta Estatua ez da inoiz hona etorriko laguntza ekonomikoa ematera.
El cupo no depende de la mejor o de la peor gestión de las haciendas vascas, sino que depende de las necesidades del Estado, es decir, de sus cargas generales no asumidas. Y aun cuando la recaudación de todas las haciendas vascas fuera inferior a sus necesidades, se verían obligadas a ingresas el cupo en función de los presupuestos generales del Estado.
Beraz, hau ez da pribilegio bat. Hau eskubide bat da. Testuinguru honetan guk aurrera egin nahi dugu. Gure helmuga ez da ekonomia ituna izatea Estatu espainolarengan menpekotasuna betikotzeko. Gaur egun daukagun egoera ekonomikoa ez du ezta ekonomia itunak ere konpontzen. Gaur egun ditugun beharrei aurre egiteko ez Estatutuak ezta ekonomia itunak ere ez dizkigute behar ditugun tresna guztiak ematen. Horregatik, gure zuzenketan esaten dugu eredu sozio-ekonomiko propioa garatzeko beharrezkoak diren tresna guztiak aldarrikatu behar dituela Jaurlaritzak.
Badaude itun honen defentsa amorratua egiten dutenak arrazoi desberdinengatik. Batzuk, herri honek burujabetasunaren bidean aurrera egiteko nahiak ekiditeko tresna moduan ikusten dutelako ere eta beste batzuk, euren behar ekonomikoak asetzen dituelako jada.
Guk Ekonomia Itunaren defentsa egiteaz gain, Euskal Herriak burujabetza osoa eskuratzeko duen eskubidea aldarrikatzen dugu. Herri honek bere burua kudeatzeko behar dituen tresnak eta bitarteko guztiak aldarrikatzen ditugu. Guk bai argi dugu bidea, euskal errepublika Europan.
Gure zuzenketan argi esaten dugu: Ekonomia Ituna alde biko negoziazio tresna bat da aldeen arteko berdintasunean oinarritutako. Baina zer gertatzen da? Aldebikotasun hau badirudiela batzuetan Madrileko gobernuei gogorarazi behar zaiela, asko gainera eta oraingoan ere horretan ere.
Madrileko Gobernuak bere kalkulu propioak egin ditu eta bere aurrekontuetan erkidegoaren kasuan kupoa pasadan urtekoaren ia bikoitza ezarri du, zehazki 1.500.024 milioi euro. Lotsagarria! Lotsagarria benetan arlo guztietan murrizketak aplikatzen ari den Gobernu bat transferituta ez dauden eskumenengatik halako alde bakarreko igoera aplikatu nahi izatea erkidegoaren Kupoari.
Argi dago ezin garela egoera honetan egon, ezin dugula horrela jarraitu. Arazoak arazo ezin dugu Estatuaren beharrak, beldurrak edo Estatuaren nahiak direla eta, gure eskubideak kolokan jartzen direla ikusten jarraitu.
Bukatzeko, Ekonomia Ituna aldeetako tresna bat da, eskubide bat baina ez da helmuga. Beraz, aurrera bidea badago: Herri honek bere burua kudeatzeko behar dituen tresna guztiak aldarrikatzen duen bidea.
Mila esker.